Her velter Real Madrid-stjernene seg i luksus
La Finca ligger en kort kjøretur, om lag 20 minutter, utenfor Madrid. Blant kunstige innsjøer, parker, tennisbaner og treningssenter, bor Cristiano Ronaldo, Gareth Bale, Zinedine Zidane, Karim Benzema, Iker Casillas og Sergio Ramos. For å nevne noen. Atlético Madrids Fernando Torres og manager Diego Simeone bor også like ved sine erkerivaler i nabolaget som har Spanias høyeste boligpriser. For Real Madrid-spillernes del, er det her de trekker seg tilbake etter trening på Valdebebas eller kamp på Santiago Bernabéu. Sammen med sine familier er de sikret totalt privatliv i området uten innsyn fra nysgjerrige fotballsupportere. Eller fra nysgjerrig presse. Les også:På dette superanlegget skal Ødegaard trene (krever abonnement) Da VG besøkte La Finca onsdag ettermiddag, var det lite aktivitet på området. Noen få biler kjørte inn og ut gjennom portene. Bak sotede vinduer, i et bunkerslignende vakthus, ble VGs forsøk på å komme inn kontant avvist.Foran flere tusen tilskuere skal Martin Ødegaard presenteres som Real Madrid-spiller torsdag. 16-åringen kan bli en av stjernenes nye nabo, men sannsynligvis bosetter han seg utenfor det fasjonable strøket. Med en startlønn på rundt 20 millioner kroner, er han fortsatt et stykke unna å kunne kjøpe en av de luksuriøse boligene. La Finca er fullstendig stengt for offentligheten, med flere gjerder på enkelte steder, og strengt bevoktet av sikkerhetsvakter. Ikke så rart når fotballspillere verdt milliarder bor på den andre siden. For et krypinn på 402 kvadratmeter i La Finca, må du regne med å betale i overkant av 35 millioner kroner. Og da har du kjøpt deg et av de rimeligste husene i gaten. Av husene som er til salgs i La Finca for øyeblikket, koster det dyreste 100 millioner kroner. Det er til gjengjeld 1938 kvadratmeter stort. For fotballstjernene brukes lovnader om et solid privatliv som lokkemat når boligene skal selges. Mens Cristiano Ronaldo har La Fincas beste beliggenhet, like ved en av stedets kunstige innsjøer, bor Gareth Bale i samme hus som Kaká bodde i da han spilte for Real Madrid. 115.000 kroner betaler waliseren i måneden for å bo i huset med fire soverom, to basseng (innendørs og utendørs), treningsrom, flere terrasser og balkonger.På den «billige» siden av La Finca bor Real Madrids Fabio Coentrão, Jesé Rodriguez og Álvaro Arbeloa. Der bor også Cristiano Ronaldos mamma. For Jesé Rodriguez, som dro til Madrid da han var 14 år, var det en drøm som gikk i oppfyllelse da han kunne flytte til stedet. Kilder VG har snakket med bekrefter at sannsynligheten for at Ødegaard-familien flytter til La Finca er liten. Men Real Madrid har funnet flere hus til Martin og pappa Hans Erik Ødegaard. Når de kommer til Spania, vil det å velge hvor de skal bo, bli en av oppgavene.
Har du 35 millioner kroner til overs? Da kan du flytte inn i nabolaget til verdens mest kjente fotballspillere.